Mitologi Batak

Mitologi Batak adolah kapicayoan asali nan daulu dianuik dek urang Batak di Sumatera Utara, iyolah sabalun datangnyo agamo-agamo Kristen Protestan, Kristen Katolik, ataupun Islam. Ado baragam versi tarombo (tambo) Batak nan tatulih pado pustaha (buku-buku kuno) nan ditaliti para sijarawan, namun pado umumnyo manyabuik tokoh-tokoh di bawah ko.

Dalam kapicayoan ko, dewa tatinggi nan mambuek alam rayo jo sagalo isinyo adolah Debata (Ompung) Mulajadi na Bolon, nan batahta di ateh langik. Salain sabagai panguaso dunia ateh, Debata Mulajadi na Bolon marupoan juo panguaso dunia tangah sarato dunia mukalauik aluih, tapi disabuik jo namo lain. Sabagai panguaso dunia tangah disabuik Silaon na Bolon, dan sabagai panguaso dunia mukaluik aluih disabuik Pane na Bolon. Ciptaan patamo Debata Mulajadi na Bolon adolah Manukmanuk Hulambujati, iyolah saikua ayam ajaib nan baparuah basi bakuku galang bakilauan. Manukmanuk Hulambujati kudian batalua tigo talua, lalu tiok talua mamuncuaan dewa-dewa nan banamo Debata Batara Guru, Debata Sorisohaliapan, jo Debata Balabulan, nan kudian dipanggia sacaro basamo-samo jo sabuikan Debata na Tolu.

Si Boru Deak Parujar anak dari Debata Batara Guru adolah nan patamo turun ka muko bumi, iyolah di Pusuk Buhit. Di bumi Si Boru Deak Parujar kawin jo Raja Odapodap, nan barasa dari talua Manukmanuk Hulambujati juo. Anak patamo kaduonyo bantuaknyo sarupo talua bulek indak sarupo jo manusia, lalu disuruah tanam dek Debata Mulajadi na Bolon, kudian manjadi tanam-tanaman di saluruah pamukoan bumi. Mangko tanam-tanaman dipandang sabagai sudaro tuo manusia. Salanjuiknyo lahia lai anak kamba, dinamoan Raja Ihat Manisia jo Boru Ihat Manisia.

Satalah Raja Ihat Manisia jo Boru Ihat Manisia dewasa, kaduonyo lalu kawin dan manurunan saluruah manusia lainnyo tamasuak muyang urang Batak nan banamo Si Raja Batak. Si Boru Deak Parujar jo Raja Odapodap pulang baliak ka langik satalah kaduo anaknyo kawin, dan sajak tu ubuangan antaro langik jo bumi taputuih indak sarupo daulunyo.

Caliak pulo 
 Urang Batak

Rujuakan

Urang Batak
Budayo